《沈德和使君生辰四首 其一》
宋代·陈棣

星斗焕灵辉，川岳储英气。散为天地祥，钟作人间瑞。

正应五百年，乃克见名世。长庚梦太白，斯文得鼓吹。

崧高生甫申，中兴资屏卫。若人不时出，或出岂无谓。

岩廊赖嘉谟，民物蒙美利。权舆生吾道，羽翼副六艺。

我公岂其伦，禀赋已殊异。由来活国手，固自有次第。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。